कक्राझार , 1 नभेम्बरःआसाम सरकारनि सिगांनि सिफ सेक्रेटारी कुमार सन्जय कृष्णानि बिबान समा शनिबारखालि थुंगेलांबाय । बिथांनि जायगायाव जिष्णु बरुवाखौ राइज्यो सरकारनि गोदान सिफ सेक्रेटारी महरै थिसनबाय आरो जिष्णु बरुवाआ गावनि बिबानखौ रुजुनबाय । एरैहाय दुलाराय बर' फरायसा आफादनि आफादगिरि दिपेन बर'नि दैदेननायाव एबसुनि मोनसे थान्दै हान्जाया गोदानै थिसनजानाय सिफ सेक्रेटारी जिष्णु बरुवाखौ दिसपुराव थानाय जनता भवनाव लोगो हमहैनानै बरायो । लोगोसे बोहैथि बोसोर 2020 नि थांनाय 27 जानुवारीखालि जालांनाय बि टि आर गोरोबथानि दफाफोरखौ मावफुंनायाव हेफाजाब होनो खावलायनायजों लोगोसे फैबाय थानाय सानफोराव गोरोबथानि दफाफोरखौ थाबैनो आरो गेबेङैमावफुंनाय आयदानि सायाव गुवारै सावरायलायनाय जायो । बेनि अनगायैबो एबसुनि थान्दै हान्जाया आसामनि नखर आरो राजखान्थि बिफाननि कमिसनार आरो सेक्रेटारी जे डि त्रिपाथिखौबो जनता भवनाव लोगो हमनानै बि टि आर गोरोबथानि दफा बादियै बाउन्डारि कमिसनखौ मावफुंनायनि सायाव गुवारै सावरायनायजों लोगोसे गांसे गोसोखां बिलाइ गथायो । बरायनाय बे हाबाफारियाव दिपेन बर'जों लोगोसे मिरु एबसुनिफ्राय बोसोनगिरि खुंख्रा स्वर्गियारी , सुबुं फोनांजाब नेहाथारी बिरदाव बर' आरो गेलेमु नेहाथारी गनेश बसुमतारीआबो दंफायोमोन । 
एबसुआ आसाम सरकारनि गोदानै थिसनजानाय सिफ सेक्रेटारी जिष्णु बरुवाखौ बरायदों